22. schôdza NR SR - 2.deň - B. popoludni
Dátum: 2024-10-23
Poslanec: Nash, Natália (PS)
Druh vystúpenia: Vystúpenie v rozprave

52. Vážený pán predsedajúci, pán minister, vážené poslankyne, vážení poslanci, ako som hovorila pri návrhu novely zákona o športe, máme konečne na stole veľmi dôležitú športovú legislatívu, na ktorú sme dlho čakali. To sa týka aj zákona č. 310/2019 Z. z. o Fonde na podporu športu. Tento návrh zákona, ktorý má za cieľ zefektívniť činnosť fondu a poskytnúť väčšiu flexibilitu pri jeho rozhodovaní, vyvoláva aj viacero otázok a obáv. Rovnako ako pri zákone o športe pod zámienkou zvýšenej efektívnosti a zjednodušenia procesov hrozí zníženie transparentnosti a vytvorenie priestoru pre neefektívne nakladanie s verejnými financiami. Považujem za dôležité, aby tu práve tieto pochybnosti zazneli a to aj v kontexte masívneho nafúknutia rozpočtu tohto fondu. Pri aktuálnom investičnom dlhu v rámci športovej infraštruktúry mnohí vítajú snahu naplniť predvolebné sľuby predsedu SNS pána Danka týkajúce sa skokového navýšenia fondu. Na Slovensku sa však práve rozbieha proces ozdravovania verejných financií, ktorý pocítime všetci a všetky. Je fascinujúce, že za takejto situácie vo verejných financiách sa predkladateľom podarilo presadiť navýšenie objemu financií vo fonde na 60 mil. priamo v návrhu zákona. Reálne poskytnutie vyššieho objemu financií totiž umožňovalo aj pôvodné znenie, kde bolo napísané, že bude poskytnutých minimálne 20 miliónov. To znamená, že rezort športu túto možnosť mal a aj má teraz, aj za súčasného znenia toho zákona. Návrh zákona teda predpokladá výrazné zvýšenie príspevku zo štátneho rozpočtu do fondu. Navýšenie rozpočtu zákonom o 40 mil. eur má byť sprevádzané prísnejšími kontrolnými mechanizmami a zvýšenou zodpovednosťou za nakladanie s verejnými financiami. Ako môžeme vidieť pri novele zákona o športe, predkladatelia nemajú vysoký záujem o zvýšenie kontroly, skôr naopak. Kontrola sa v mnohých ohľadoch oslabuje. Dôkazom sú zmeny ako zvýšenie limitu na schvaľovanie príspevku vládou alebo zrušenie zvukových záznamov zo zasadnutí správnej rady Fondu na podporu športu. Jednou z ďalších výrazných zmien je zvýšenie limitu pre rozhodovanie správnej rady fondu. Tá môže teraz schvaľovať príspevky na výstavbu, modernizáciu a rekonštrukciu športovej infraštruktúry národného významu až do 10 mil. bez schválenia vládou. Doteraz bola tá hranica 5 miliónov. Tento krok sa v dôvodovej správe odôvodňuje tým, že má zjednodušiť a zrýchliť rozhodovanie o projektoch najmä v prípadoch, keď ide o urgentnú potrebu obnovy alebo výstavby športovej infraštruktúry. Na prvý pohľad sa môže zdať, že ide o rozumný krok smerujúci k vyššej efektivite a menšej byrokracii. Doterajší mechanizmus, kde vláda schvaľovala projekty presahujúce 5 mil., poskytoval okrem širšej diskusie aj dôležitú úroveň kontroly nad veľkými investíciami, ktoré majú dlhodobý vplyv na verejný rozpočet a na športovú infraštruktúru. Tým, že sa tento limit zdvojnásobí, sa otvára priestor pre rozhodovanie o miliónových projektoch na úrovni správnej rady bez dostatočnej externej kontroly či kontroly v rámci vládnucej koalície. Zásadné finančné rozhodnutia o verejných prostriedkoch majú podliehať čo najprísnejšej kontrole a nie byť ponechané na užší okruh ľudí v správnej rade. Keď hovoríme o sume 10 mil. eur, nemôžeme ignorovať, že ide o výraznú čiastku z verejných zdrojov, ktorá má byť použitá na účel rozvoja športu, preto by bolo rozumné, ak by sa zachoval doterajší princíp. Vláda predsa zasadá každý týždeň, kým správna rada raz za mesiac, tak ktorý orgán vie zaujať rýchlejšie rozhodnutie? Jednou z kontroverzných zmien, ktorú novela navrhuje, je vypustenie povinnosti výberového konania pri obsadzovaní funkcie riaditeľa Fondu na podporu športu. Dnes je riaditeľ menovaný na základe výsledkov otvoreného výberového konania. Novela umožní, aby správna rada dosadila svojho nominanta bez transparentného výberového procesu. Tento krok predstavuje zásadné oslabenie nezávislosti a transparentnosti celého fondu. Je to ďalšia trafika do portfólia SNS. Predkladatelia argumentujú tým, že chcú zjednodušiť a zrýchliť proces obsadzovania pozície riaditeľa. Kam sa stále ponáhľame? Tento argument je chabý, ak vezmeme do úvahy, že riaditeľ fondu nesie zodpovednosť za každodenné fungovanie fondu a za efektívne riadenie procesov v ňom. Jeho vymenovanie by malo prebiehať maximálne transparentne, aby sa zabezpečilo, že sa do tejto funkcie dostane najlepší kandidát, odborník. Zrušenie výberového konania vytvára priestor pre politické vplyvy a rodinkárstvo. Výberové konania sú dôležitým nástrojom na zabezpečenie transparentnosti a nestrannosti vo verejnej správe a ich absencia by nemala byť tolerovaná najmä v inštitúciách, ktoré spravujú významné finančné zdroje, akými disponuje aj Fond na podporu športu. Ďalšou zmenou, ktorá vzbudzuje otázky, je zvýšenie odmien pre členov správnej a dozornej rady fondu. Dnes členovia správnej rady poberajú odmenu vo výške troch štvrtím priemernej mzdy v hospodárstve Slovenskej republiky. Novela navrhuje zvýšenie tejto odmeny na jedenapolnásobok priemernej mzdy v hospodárstve. Údajným cieľom tohto kroku je zvýšiť motiváciu členov správnej rady a zohľadniť nárast zodpovednosti za väčší objem prostriedkov. Pýtame sa: je toto zvýšenie primerané a vhodne načasované? Zvyšovanie odmien prichádza v maximálne nevhodnom čase náročného ozdravovania verejných financií. Treba si uvedomiť aj to, že v správnej rade sedia nominanti, ktorí pracujú pre subjekty, v ktorých sú riadne zaplatení a zamestnaní a mali by tam presadzovať záujmy týchto subjektov a nie aby to bola ďalšia zárobková činnosť pre tieto osoby. Nie je zrejmé, ako narastie vyťaženie člena tejto správnej rady navýšením prostriedkov vo fonde. Nie je jasné, aký konkrétny prínos pre efektívnosť riadenia fondu toto zvýšenie odmien prinesie. Zvyšovanie odmien by malo byť založené na objektívnych kritériách pri dosiahnutí zadefinovaných konkrétnych cieľov fondu. Bez jasných kritérií sa tento krok môže javiť ako zvyšovanie atraktivity trafík Slovenskej národnej strany. Do fondu mieri viac peňazí, transparentnejší však byť nechce. Jedným z krokov, ktorý novela prináša, je zrušenie povinnosti vyhotovovať a zverejňovať zvukové záznamy zo zasadnutí správnej rady fondu. Zmena je odôvodnená tým, že ide o zbytočnú administratívnu záťaž, ktorá komplikuje prácu správnej rady. Táto povinnosť bola v minulosti zavedená s cieľom zvýšiť transparentnosť a zodpovednosť voči verejnosti, čo je kľúčové, keď hovoríme o rozhodovaní o veľkých sumách z verejných zdrojov. Záznamy zo zasadnutí správnej rady poskytujú verejnosti priamy prístup k informáciám o tom, ako sa rozhoduje o verejných prostriedkoch. Slúžia ako nástroj kontroly prijímaných rozhodnutí. Zrušenie tejto povinnosti znamená krok späť pre otvorenosť a môže oslabiť dôveru verejnosti vo fungovanie fondu. Aby sme nezabudli, predkladateľ z neznámeho dôvodu navrhuje predĺžiť lehotu na zverejňovanie zo zápisu zo zasadnutia správnej rady z desať na dvadsať dní. Ak je cieľom fondu transparentne spravovať verejné financie, zrušenie záznamov a predĺženie lehoty na zverejnenie zápisov zo zasadnutí správnej rady tento cieľ nenaplní. Vážené poslankyne, vážení poslanci, navrhovaná novela zákona o Fonde na podporu športu prináša zásadné zmeny vo financovaní športovej infraštruktúry a podujatí, ale aj zmeny, ktoré môžu mať vážne negatívne dopady na transparentnosť, efektívnosť a zodpovednosť pri nakladaní s verejnými financiami. Zvýšenie limitu na schvaľovanie príspevkov bez súhlasu vlády, zrušenie výberového konania na riaditeľa, zvyšovanie odmien pre členov správnej a dozornej rady a zrušenie zvukových záznamov zo zasadnutí sú také kroky, ktoré transparentnosti nepomôžu, ale objem peňazí do tohto fondu sa zvyšuje trojnásobne. Menšia otvorenosť oslabuje dôveru, že prostriedky budú poskytované férovo a efektívne. Prosím predkladateľa, aby spomenuté body návrhu prehodnotil a sústredil sa na skvalitnenie zákona s ohľadom na aplikačnú prax, za zachovania férovosti a transparentnosti rozdeľovania verejných financií. Ďakujem za pozornosť. (Potlesk.)